Aiškinamasis raštas

Dėl būstų, perkamų 2016 metais Molėtų rajono savivaldybės socialinio būsto fondo plėtrai, pirkimo būdo nustatymo

**1. Parengto tarybos sprendimo projekto tikslai ir uždaviniai**

Vadovaudamasis Molėtų rajono savivaldybės socialinio būsto fondo plėtros 2015 - 2020 metais programos, patvirtintos Molėtų rajono savivaldybės tarybos 2015 m. spalio 29 d. sprendimu Nr. B1-241 „Dėl Molėtų rajono savivaldybės socialinio būsto fondo plėtros 2015 - 2020 metais programos tvirtinimo“, 9 punktu, Molėtų rajono savivaldybės administracijos direktorius 2016 m. vasario 5 d. įsakymu Nr. B6-95 ,,Dėl siūlymo pirkti socialinius būstus 2016 metais, socialinių būstų pirkimo ekonominio ir socialinio pagrindimo tvirtinimo bei socialinių būstų pirkimo pagrindinių kriterijų nustatymo“ (toliau – įsakymas) siūlo 2016 metais socialinius būstus Molėtų rajono savivaldybės socialinio būsto fondo plėtrai pirkti skelbiamų derybų būdu ir teikia rajono tarybai sprendimo projektą „Dėl būstų, perkamų 2016 metais Molėtų rajono savivaldybės socialinio būsto fondo plėtrai, pirkimo būdo nustatymo“. Vadovaudamasis Žemės, esamų pastatų ar kitų nekilnojamųjų daiktų pirkimų arba nuomos ar teisių į šiuos daiktus įsigijimo tvarkos aprašo, patvirtinto Lietuvos Respublikos Vyriausybės 2003 m. birželio 25 d. nutarimu Nr. 841 „Dėl Žemės, esamų pastatų ar kitų nekilnojamųjų daiktų pirkimų arba nuomos ar teisių į šiuos daiktus įsigijimo tvarkos aprašo patvirtinimo“, 2 punktu, įsakymu patvirtino pirkimo ekonominį ir socialinį pagrindimą bei nustatė pagrindinius kriterijus, kuriais vadovaujantis bus perkami socialiniai būstai.

2016 metais socialinio būsto fondo plėtrai planuojama panaudoti 70,0 tūkst. eurų savivaldybės biudžeto lėšų, kurias planuojama gauti už parduotus savivaldybės būstus. Šių lėšų nepakanka naujų būstų statybai ar negyvenamųjų patalpų pritaikymui būsto paskirčiai, todėl efektyviausias būsto fondo plėtros būdas – būsto pirkimas. Nupirkti butai iš karto bus nuomojami asmenims ar šeimoms. 2015 metais už 72,62 tūkst. eurų buvo nupirkti 2 dviejų kambarių ir 2 trijų kambarių butai Molėtų mieste ir kaimo vietovėje.

2016 metais Molėtų rajono savivaldybės administracija teiks paraišką „Socialinio būsto fondo plėtra Molėtų rajono savivaldybėje” ir sieks gauti finansavimą pagal 2014-2020 m. Europos Sąjungos fondų investicijų veiksmų programos 8 prioriteto „Socialinės įtraukties didinimas ir kova su skurdu“ priemonę 08.1.2-CPVA-R-408 „Socialinio būsto fondo plėtra“. Planuojama, kad projektas bus įgyvendintas per du metus (2016-2017 m.). Atsižvelgiant į tai, kad gali atsirasti galimybė pirkti socialinius būstus ne tik savivaldybės biudžeto lėšomis, Administracija siūlo šiame sprendime numatyti galimybę pirkimui panaudoti ir Europos Sąjungos paramos fondų lėšas.

Kadangi Savivaldybės sudarytuose asmenų ar šeimų, turinčių teisę į paramą būstui išsinuomoti, sąrašuose įrašytos įvairaus dydžio šeimos, tikslinga pirkti vieno, dviejų arba trijų kambarių gyvenamasias patalpas Molėtų mieste arba kaimo vietovėje ir jais padidinti socialinio būsto fondą. Gyvenamosios patalpos gali būti su visais arba daliniais patogumais. Atsižvelgus į būsto kainas rinkoje, 1 kv. m kaina neturi viršyti 440 eurų Molėtų mieste ir 290 eurų kaimo vietovėje.

Šiuo metu savivaldybė turi 199 būstus, iš jų – 116 socialinių būstų. 2015 m. gruodžio 31 d. duomenimis į asmenų ar šeimų, turinčių teisę išsinuomoti būstą, sąrašus įrašyti 223 asmenys (šeimos).

Parengto projekto tikslas – nustatyti 2016 metams socialinio būsto fondo plėtros būdą - pirkti skelbiamų derybų būdu Molėtų rajono savivaldybės socialinio būsto fondo plėtrai vieno, dviejų arba trijų kambarių būstus su visais arba daliniais patogumais Molėtų mieste arba kaimo vietovėje, panaudojant savivaldybės biudžeto lėšas.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 6 straipsnio 15 punktas ir 16 straipsnio 4 dalis;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 5 punktas;

Žemės, esamų pastatų ar kitų nekilnojamųjų daiktų pirkimų arba nuomos ar teisių į šiuos daiktus įsigijimo tvarkos aprašo, patvirtinto Lietuvos Respublikos Vyriausybės 2003 m. birželio 25 d. nutarimu Nr. 841 „Dėl Žemės, esamų pastatų ar kitų nekilnojamųjų daiktų pirkimų arba nuomos ar teisių į šiuos daiktus įsigijimo tvarkos aprašo patvirtinimo“, 8.1. punktas;

Molėtų rajono savivaldybės socialinio būsto fondo plėtros 2015 - 2020 metais programos, patvirtintos Molėtų rajono savivaldybės tarybos 2015 m. spalio 29 d. sprendimu Nr. B1-241 „Dėl Molėtų rajono savivaldybės socialinio būsto fondo plėtros 2015 - 2020 metais programos tvirtinimo“, 10 punktas ir 11.3 papunktis;

Molėtų rajono savivaldybės administracijos direktoriaus 2016 m. vasario 5 d. įsakymas Nr. B6-95 ,,Dėl siūlymo pirkti socialinius būstus 2016 metais, socialinių būstų pirkimo ekonominio ir socialinio pagrindimo tvirtinimo bei socialinių būstų pirkimo pagrindinių kriterijų nustatymo“.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Priėmus rajono tarybos sprendimą, bus pradėta būstų pirkimo procedūra.

Neigiamų pasekmių nenumatoma.

**4. Priemonės sprendimui įgyvendinti**

Skirti reikiamas savivaldybės biudžeto lėšas būstams įsigyti.

**5. Lėšų poreikis ir jų šaltiniai**

Apie 70 tūkst. eurų savivaldybės biudžeto lėšų.

**6. Vykdytojai, įvykdymo terminai**

Molėtų rajono savivaldybės administracija.